Papersnake/gushiwen huggingface dataset:
记悔
陆游（宋代）

我悔不学农，力耕泥水中，二月始穑事，十月毕农功。
我悔不学医，早读黄帝书，名方手自缉，上药如山储。
不然去从戎，白首捍塞壖。
最下作巫祝，为国祈丰年。
犹胜业文辞，志在斗升禄。
一朝陪众隽，所望亦已足。
岂知赋命薄，平地成怨仇。
生为马伏枥，死为狐首丘。
已矣何所悲？但悔始谌错。
赋诗置座傍，聊以志吾怍。
至德中赠内兄刘赞
卢纶（唐代）

时难访亲戚，相见喜还悲。好学年空在，从戎事已迟。

听琴泉落处，步履雪深时。惆怅多边信，青山共有期。
飞来寺
冯绍京（明代）

百转丹梯历翠微，古坛灯火映岩晖。来经梁晋年华远，得驻名山不复飞。

一水萦纡开峭峡，万峰回合拥禅扉。余心亦动幽栖念，何怪猿声黯客衣。
九月六日驾幸蔡王府
饶节（宋代）

诏可观光夹路民，雍容禁卫见宽仁。天光湛湛乾坤净，玉色温温草木春。

虚驾老臣人望重，降舆新第圣恩亲。属车未御钧天奏，只有欢声满后尘。
书小成室
王十朋（宋代）

万言杯水北窗里，慷慨悲歌五夜长。骨肉未知苏季子，乡闾谁夜马宾王。

为人心尽同毛颖，与世交疏类孔方。晦迹溪山可无恨，萧然一室任凄凉。
和贾簿
薛季宣（宋代）

官冷君休叹，浮名陌路车。冰山逢燠泮，豆粥并寒除。

但酌樽中酒，从堆架上书。未酬题柱志，终不羡相如。
浮梁金鳌山
艾可叔（宋代）

鳌骨分明露浅洲，登临几度泛虚舟。
人生天地蜉蝣寄，世事江河日夜流。
前后朗吟坡老赋，逍遥终羡漆园游。
子真谷口今成趣，不为红尘枉白头。
四月五日夜与叙庵末庵乐庵得庵话别集句
杨慎（明代）

鼎鼎百年内，一别一回老。欲知万里情，坐对青灯晓。
破榴
刘学箕（宋代）

蜂殻盈盈万颗珠，润于玛瑙浸水壶。
吟心先自清如水，嚼了寒霜骨更臞。
赠金州姚合使君
项斯（唐代）

为郎名更重，领郡是蹉跎。官壁题诗尽，衙庭看鹤多。

城池连草堑，篱落带椒坡。未觉旗幡贵，闲行触处过。
念奴娇
佚名（宋代）

日长晴昼。厌厌地、懒向窗前絣绣。因倚屏风无意绪，□把眉儿双皱。似醉还醒，才眠又起，频拈梨花嗅。看他儿女，闲寻百草来斗。
相思能几何时，料归期不到，清和时候。生怕鸳鸯香被冷，旋爇沈檀薰透。欲把单衣，鼎新裁翦，又怕供春瘦。试看今夜，孤灯还有花否。
次明仲韵 其四
赵鼎（宋代）

一年春事到耕桑，辽绝乡山恨渺茫。清梦不成风雨夜，更堪诗思搅饥肠。
八月十五日象自江东止田园移庄庆会未几归汶上小弟幼妹尤嗟
卢象（唐代）

谢病始告归，依然入桑梓。家人皆伫立，相候衡门里。

畴类皆长年，成人旧童子。上堂家庆毕，愿与亲姻迩。

论旧或馀悲，思存且相喜。田园转芜没，但有寒泉水。

衰柳日萧条，秋光清邑里。入门乍如客，休骑非便止。

中饮顾王程，离忧从此始。
送郓州知府宋谏议
王安石（宋代）

盛世千龄合，宗工四海瞻。
天心初吁俊，云翼首离潜。
德望完圭角，仪形壮陛廉。
徐鸣苍玉佩，尽校碧牙签。
纶掖清光注，銮坡茂渥沾。
文明诚得主，政瘼尚烦砭。
右府参机务，东涂赞景炎。
庙谟资石画，兵略倚珠钤。
坐镇均劳逸，斋居养智恬。
讴谣喧井邑，惠化穆苍黔。
进律朝章旧，疏恩物议佥。
通班三殿邃，徙部十城兼。
申甫周之翰，龟蒙鲁所檐。
地灵奎宿照，野沃汶河渐。
首路龙旗盛，提封虎节严。
赐衣缠紫艾，卫甲缀朱綅。
海谷移文省，溪堂燕豆添。
班春回绀幰，问俗卷彤襜。
舟檝商岩命，熊罴渭水占。
治装行入觐，金鼎重调盐。
次韵刘后村所赠延庆主僧圭复翁诗三首 其一
陈著（宋代）

古往今来几过帆，天高地下一浮庵。与翁相见亦偶尔，一笑无言意自参。
周元亮奉赦南还龚孝升有诗赠别旋起青州道次韵和寄 其八
邹式金（清代）

庭静朝鸣鹤，衙清晚聚鸦。八闽诸父老，犹说雨随车。
晓起
徐琪（清代）

建瓴舴艋溯奔湍，图画应知俗手难。烟带春痕上山翠，晴烘水气破江寒。

津亭花绕朱幡队，野寺松藏白玉坛。欲向云崖刻诗句，他时留与扫苔看。
夜深
释文珦（宋代）

四山古木变精灵，闻得相呼来听经。
夜深经罢各分散，灯火满林如乱星。
句
李建勋（唐代）

桃花流水须长信，不学刘郎去又来。（见《南唐近事》）

粟多未必全为计，师老须防有伏兵。（《寄冯延鲁使闽》）

遍寻云壑重题石，欲下山门更倚松。（《留别钟山》，

见《吟窗杂录》）
又送族侄式颜
高适（唐代）

惜君才未遇，爱君才若此。世上五百年，吾家一千里。

俱游帝城下，忽在梁园里。我今行山东，离忧不能已。
庚戌秋分
韩琦（宋代）

淅淅风清叶未凋，秋分残景自萧条。禾头无耳时微旱，蚊嘴生花毒渐消。

钱迸嫩苔陈阁静，字横宾雁楚天遥。西园宴集偏宜夜，坐看圆蟾过丽谯。
颍桥会曼叔坐中写呈
韩维（宋代）

朔雪清初霁，风生翠柏阴。
星辰寒殿近，灯火夜堂深。
坐爱温炉密，欢从浊酒斟。
何当老吾里，杖屦日相寻。
画堂春
李长宜（清代）

小轩无事日初长。闲吟带草生香。榴花簇簇映斜阳。

半吐红妆。

月色暗侵帘幕，风来宛似潇湘。流萤轻透点罗裳。

无限凄凉。
黄金市
文天祥（宋代）

闭蓬绝粒始南州，我过青山欲首丘。
巡远应无儿女态，夷齐肯作稻粱谋。
人间早见黄金市，天上犹迟白玉楼。
先子神游今二纪，梦中挥泪溅松楸。
送程荣州被召二首
李石（宋代）

客向江南去，人言冀北空。
贾生前席念，严助荐贤衷。
画舫摇澄绿，飞车近软红。
旧游应未改，尺纸问归鸿。
閤皂山杉节歌为士真侄作
萧立之（宋代）

右玄仙翁开洞府，手掇灵杉种烟雨。一根磈礧独千年，其荣不生枯不死。

前年木价愁达官，一枝堕地琤琅玕。斧斤肯为盘错赦，夭矫尚欲丹霄干。

初疑雷公下林壑，夜取乖龙截头角。又言石家铁如意，击损珊瑚半凋落。

神剜鬼断何可求，摩挲往往惊吟眸。牺尊讵是材所愿，尔囿于数将奚尤。

神仙灵物生风雹，宁与尘凡供玩谑。请君持用悬丹崖，留补金精飞去鹤。
登海陵城
宋伯仁（宋代）

淮楚年年一番秋，西风惯识古谯楼。
金汤城壁休清野，玉帐英雄未白头。
霜草万家人冷落，冻云千叠雁绸缪。
中原日即难修整，且对屯兵说近愁。
咏子规
蔡京（唐代）

千年冤魄化为禽，永逐悲风叫远林。愁血滴花春艳死，

月明飘浪冷光沉。凝成紫塞风前泪，惊破红楼梦里心。

肠断楚词归不得，剑门迢递蜀江深。
深居杂兴六首
林逋（宋代）

上书可有三千牍，下笔曾无一百函。
閒卷孤怀背尘世，独营幽事傍云岩。
僧分乳食来阴洞，鹤觸茶薪落蠹杉。
未似周颙少贞胜，北山应免略相衔。
高景度画沧洲景寄舅氏陈拙脩
王恭（明代）

绿杨风引白鸥波，波上遥峰扫黛蛾。莫道同心如白水，渭阳回首更情多。
侍大中丞曹公关武作三首 其二
邓云霄（明代）

吹角千群寂不喧，传呼屋瓦尽皆翻。不观灞上同儿戏，安识条侯将令尊。

气肃金天开组练，烟销铜柱定乾坤。东南半壁浑无恙，锁钥还应问北门。
拟古十一首 其九
顾璘（明代）

青青山上松，下有千载苓。采之遗君子，愿以延遐龄。

人贱物亦鄙，陋质难为呈。弃捐勿复道，叹息此微诚。
送严秀才下第东归
徐铉（宋代）

世胄今为旅，多才懒自营。
坦怀君子道，惜别故人情。
归棹春潮满，郊居海月明。
雄文不轻售，须待最高名。
雨中花 旅怀
沈榛（清代）

帘外冰蟾光的皪。良夜永、重门寂寂。烛影轻飘，凉飔微度，抚景寂羁客。

云际翩翩排雁翼。频怅望、故乡消息。助我凄凉，几声清漏，泪并铜壶滴。
竹冈
刘攽（宋代）

夤缘映层阜，苍翠复春苔。君知爱霜雪，若个是龙材。
夜归偶怀故人独孤景略
陆游（宋代）

买醉村场半夜归，西山落月照柴扉。
刘琨死後无奇士，独听荒鸡泪满衣！
梦尚留三桥旅邸
岳珂（宋代）

天上归来打六更，梦回搔首正瞢腾。
玉霜初上三更月，绛彩犹明九市灯。
声彻铜鱼催勘箭，影斜金鹊在觚棱。
帝乡东望重回首，佳气何时到五陵。
读南华外篇述以四言十五章 其二 马蹄
郭之奇（明代）

万物一马，万马一蹄。蹄践霜雪，历块轻泥。风入四骤，功使轮低。

马之真性，水草陆溪。自逢伯乐，衡整轭齐。误求知己，毕世愁嘶。

诡衔窃辔，逼而毁题。罪马云盗，马不任诋。譬诸埴木，情与用暌。

陶誇冶造，匠侈绳𠜱。具曰予善，岂非大迷。我思太古，至德之畦。

茫乎山海，绝彼径蹊。其行若卧，其歌似啼。安得仁义，溷我龆齯。

残朴为牺，毁玉为圭。天下之心，南北东西。人马连鸡，曷可共栖。

马悲橛饰，人乐天倪。寄言治者，鞭策少携。
和梅轩叔原韵 其二
庄年（清代）

自惭政迹少甘棠，澹泊无为耻见长。寄语东宁贤太守，霜威到底逊春阳。
邛徕关
朱绂（宋代）

九折先驱叱驭行，此心岂是不思亲。忠臣孝子元同道，可是王阳独爱身。
十二月二十七日大雪中过吉水小盘渡西归三首
杨万里（宋代）

雪吹醉面不知寒，信脚千山与万山。
天甃琼街三十里，更飞柳絮与君看。
宿梅溪胡氏客馆观壁间题诗自警二绝 其二
朱熹（宋代）

十年湖海一身轻，归对黎涡却有情。世路无如人欲险，几人到此误平生。
虎井澄渊
吕成家（清代）

屹立崔嵬似虎眠，纡回玉井见澄渊。鱼梭细织波间练，豹管遥窥泂里天。

水面螺纹风一缕，江心镜影月千川。危峰泻出源流远，祗觉虚涵上下连。
与所弟正字、所兄兵曹宴集林园
李嘉祐（唐代）

竹窗松户有佳期，美酒香茶慰所思。辅嗣外生还解易，

惠连群所总能诗。檐前花落春深后，谷里莺啼日暮时。

去路归程仍待月，垂缰不控马行迟。
与碧溪上人别
李远（唐代）

欲入凤城游，西溪别惠休。色随花旋落，年共水争流。

客思偏来夜，蝉声觉送秋。明朝逢旧侣，唯拟上歌楼。
望江南
吴潜（宋代）

家山好，好是夏初时。习习薰风回竹院，疏疏细雨洒荷漪。万绿结成帷。

呼社友，长日共追随。沦茗空时还酌酒，投壶罢了却围棋，多少得便宜。
江城子·竹里风生月上门
和凝（五代）

竹里风生月上门。理秦筝，对云屏。轻拨朱弦，恐乱马嘶声。含恨含娇独自语：今夜约，太迟生！
上周少保
刘过（宋代）

游戏公孤了，归来不爱名。
昌黎前进士，司马老先生。
有节化宜晚，无波水自平。
翳云遮不得，南极益精明。
避雨渔阳太守庙
许及之（宋代）

拂面秋风云漠漠，伤心古汴黍离离。
不因避雨渔阳庙，争见元丰大观碑。
破山光明庵
释仲殊（宋代）

身是光明幢，语是光明经。
光明聚不散，妙是成真形。
示现三界前，何劳问丹青。
坐断龙斗山，宝月孤亭亭。
鸿
朱继芳（宋代）

鸿飞九天上，人在平地望。
尘土与青云，其间能几丈。
雨中七夕简廷伯过饮育物亭得鸣字
何其伟（明代）

飒飒秋声万木鸣，悲哉爽籁透虚楹。开尊笑逐看牛女，带雨过逢得马卿。

十载芝兰怜意气，千秋瓜果共词盟。人间天上多离思，疑滴芭蕉别泪横。
招文士饮
孟郊（唐代）

曹刘不免死，谁敢负年华。文士莫辞酒，诗人命属花。

退之如放逐，李白自矜夸。万古忽将似，一朝同叹嗟。

何言天道正，独使地形斜。南士愁多病，北人悲去家。

梅芳已流管，柳色未藏鸦。相劝罢吟雪，相从愁饮霞。

醒时不可过，愁海浩无涯。
吹笛
杜甫（唐代）

吹笛秋山风月清，谁家巧作断肠声。
风飘律吕相和切，月傍关山几处明。
胡骑中宵堪北走，武陵一曲想南征。
故园杨柳今摇落，何得愁中曲尽生。
春晓闻莺
戴浩（明代）

东风微度栗留声，羌笛轻调百啭清。唤起春光无觅处，柳堤花坞雾冥冥。
痁卧闻幕中诸公征乐会饮，因有戏呈三十韵
元稹（唐代）

濩落因寒甚，沉阴与病偕。药囊堆小案，书卷塞空斋。

胀腹看成鼓，羸形渐比柴。道情忧易适，温瘴气难排。

治t3扶轻仗，开门立静街。耳鸣疑暮角，眼暗助昏霾。

野竹连荒草，平陂接断崖。坐隅甘对鵩，当路恐遭豺。

蛇蛊迷弓影，雕翎落箭靫.晚篱喧斗雀，残菊半枯荄.

怅望悲回雁，依迟傍古槐。一生长苦节，三省讵行怪。

奔北翻成勇，司南却是呙。穹苍真漠漠，风雨漫喈喈。

彼美犹谿女，其谁占馆娃。诚知通有日，太极浩无涯。

布卦求无妄，祈天愿孔皆。藏衰谋计拙，地僻往还乖。

况羡莲花侣，方欣绮席谐。钿车迎妓乐，银翰屈朋侪。

白纻颦歌黛，同蹄坠舞钗。纤身霞出海，艳脸月临淮。

筹箸随宜放，投盘止罚啀。红娘留醉打，觥使及醒差。

顾我潜孤愤，何人想独怀。夜灯然檞叶，冻雪堕砖阶。

坏壁虚缸倚，深炉小火埋。鼠骄衔笔砚，被冷束筋骸。

毕竟图斟酌，先须遣疠痎.枪旗如在手，那复敢崴pN.
鹭鸶
郑獬（宋代）

小屏飞鹭雪褵褷，窗影初摇晚竹枝。
独倚枕函无一事，无何乡里觉来时。
拟庾子山咏画屏风诗 其五
张鹤龄（清代）

江东盛文宴，冠盖足遨游。杨枝狎文羽，桃叶送烟流。

石梁遥擘径，云栈近依楼。何事悲田宅，东陵故彻侯。
石湖生日致语口号
陈造（宋代）

寿筵高敞老仙家，帘影中间五色霞。碧酒旧须麟作脯，雕盘新荐枣如瓜。

玉壶缥缈非尘世，金狄依稀记岁华。胜日年年攲醉帽，鬓香长点吉云花。
兔爰
佚名（先秦）

有兔爰爰，雉离于罗。我生之初，尚无为；我生之后，逢此百罹。尚寐无吪！
有兔爰爰，雉离于罦。我生之初，尚无造；我生之后，逢此百忧。尚寐无觉！
有兔爰爰，雉离于罿。我生之初，尚无庸；我生之后，逢此百凶。尚寐无聪！
寿芮秘书三首
熊克（宋代）

册府都无未见书，毫端万斛泻明珠。
若为池上星辰履，谩与瀛洲作画图。
释心
李惺（清代）

目愿为我目，口愿为我口。足愿为我足，手愿为我手。

区区此一心，不乐为我有。我岂负心哉，问心心曰否。

少小附君身，周旋日已久。灵府清且间，外缘息攻掊。

不谓廿年来，君为利禄诱。却又大迂拘，事事落人后。

饥寒日煎迫，无计可抖擞。辄以委之我，我能不任受。

顾此方寸地，有似厨中臼。纷纷蓼与齑，辛苦乃杂揉。

手不习钻刺，足不惯奔走。有目喜观书，有口善饮酒。

惟心实难为，请君试分剖。我还语我心，此咎我自取。

汝实主人翁，亦汝自取咎。长安诸贵人，腰金纡大绶。

裘马鲜且肥，黄白积如阜。汝不附渠身，生即与我偶。

我命既穷薄，汝福何由厚。抑汝有自来，乾父而坤母。

气可沮金石，光可彻箕斗。细故辄悲摧，自待则已苟。

我今与汝约，今已三十九。年光迅白驹，世熊幻苍狗。

物有如许许，事有如某某。不敢复相烦，但愿坚自守。

先以三昧火，为汝焚其蔀。继以三昧水，为汝涤其垢。

沃劣不须膏，扫愁不用帚。翩翩鸟出笼，洋洋鱼脱笱。

皮囊有坏时，祝汝长不朽。书此券来兹，时维岁乙酉。
乐章五曲
李复（宋代）

海日上天破苦雾，散香酾酒巫进舞，
神在琵琶弦上语。载鸾旂，
伐鼍鼓，驱丰隆，
笑玉女，小雨班班点飞土。
驾文螭兮张翠羽，兰为旌兮桂为斧。
神车出兮青山空，留应龙兮守山宫。
古烟苍苍封寒松，流水溅溅山重重。
促前导兮走轻雷，驻清驭兮云低回。
石坛漠漠风帏开，乡人奠拜神君来。
挽处士富公二首
陈棣（宋代）

家富仓箱积，陶朱伯仲间。
禔身郭有道，教子窦燕山。
钱镈周贫匮，刀圭起病孱。
悬知公不死，学道透玄关。
西园独步二首
孔武仲（宋代）

官居何以涤冥烦，喜有厅西北涉园。
白日渐长公事少，红英已尽叶阴繁。
渌波似镜池能照，巧舌如簧鸟解言。
风景只随人意好，昔贤何事厌湘沅。
大酺 其二 寿沿江大制使观文马裕斋同知
陈著（宋代）

问大江东，长淮上，缘分如何修到。轻裘还熟局，第三番又是，五年春了。

菜饭工夫，露香心事，惟靠天公分晓。林泉琴书梦，算飞笺觅去，不知多少。

奈雅意难酬，又还留住，口衔新诏。

都无他嗜好。玉麟静、公事供谈笑。满眼是、风花飘忽，惟有长松，雪霜里、插天苍老。

休忆家山好。安乐处、便成蓬岛。正春雨、秧畴饱。边城如画，处处绿杨芳草。

青溪不妨寄傲。
次韵许子大李丞相宅牡丹芍药诗
洪炎（宋代）

次韵许子大李丞相宅牡丹芍药诗
山丹丽质冠年华，复有余容殿百花。
看取三春如转影，折来一笑是生涯。
绮罗不妒倾城色，蜂蝶难窥上相家。
京国十年昏病眼，可怜风雨落朝霞。
乞猫
文徵明（明代）

珍重从君乞小狸，女郎先已办氍毹。
自缘夜榻思高枕，端要山斋护旧书。
遣聘自将盐裹箬，策勋莫道食无鱼。
花阴满地春堪戏，正是蚕眠二月余。
吴义民寻弟诗
阿克敦（清代）

兄弟他乡遇，关河故国非。几年悲远别，此日更相依。

暮雪迷山径，边风冻日晖。人归宁古塔，和气满庭闱。
满江红·天佑生贤
梅坡（宋代）

天佑生贤，安排处、麦秋六日。人尽道、英雄慷慨，中兴人物。佛祖庆生宜后两，洞宾初度犹迟七。欲急流勇退作神仙，如何得。

州县考，劳书绩。东西府，今虚席。看台星北拱，寿星南极。即见紫泥书下逮，须还班头立。愿得君、千载庆风云，齐箕翼。
涿州
陈基（元代）

仲冬过渔阳，风日正凄厉。嗟此豪侠窟，自古称壮丽。

煌煌神尧业，起自艰难际。奈何至中叶，四海皆鼎沸。

良由开元主，养虎以自噬。惜哉曲江公，忠言谅何济。

居人一何幸，属此承平世。耕牧畿甸门，圣泽湛汪濊。

连山接神皋，旭日生爽气。独怜去国人，南征从此逝。
自湘东驿遵陆至芦溪
查慎行（清代）

黄花古渡接芦溪，行过萍乡路渐低。
吠犬鸣鸡村远近，乳鹅新鸭岸东西。
丝缫细雨沾衣润，刀剪良苗出水齐。
犹与湖南风土近，春深无处不耕犁。
水天月歌
汪莘（宋代）

朝立寒溪东，暮立寒溪西。
一到神顿领，熟视眼更迷。
水光不见水，但见青天无表裹。
天光不见天，但见一片清烟涵无边。
水中有天天不湿，天中有水水不入。
天耶水耶堕渺茫，只是天光与水光。
月来水天中，水天裹月如不裹。
月去水天中，水天锁月如不锁。
明月不来不去时，琉璃泡中珠中颗。
先自水天莫分别，更添月包更亲切。
水色天色月色擘不开，水光天光月光拈不来。
梦中酒渴不可忍，一口吸下骊龙腮。
游碧玉洞贻主人
崔光玉（明代）

游人不到处，胜地出如今。岩与寒冬燠，泉教白日阴。

尘踪惭石壁，清坐见吾心。寄语云中客，流霞合此斟。
送楼叔韶尉东阳三首
袁燮（宋代）

古人重世家，非为世其禄。
世禄非不朽，风流要相续。
君家富才杰，海内仰名族。
岂徒衣冠盛，要使操履笃。
迩来益光华，君其继高躅。
天育二老禅惠示经佛偈答以十诗 其一
郑清之（宋代）

二老毫端一滴曹，唤醒䆿语没忉忉。更无慧可安身处，作么当时立得牢。
酬裴十二秀才孩子咏
欧阳詹（唐代）

算日未成年，英姿已褎然。王家千里后，荀氏八龙先。
葱蒨松犹嫩，清明月渐圆。将何一枝桂，容易赏名贤。
赵仲永和胡正字竹诗见赠用韵以酬
王十朋（宋代）

忆昔游莲幕，获登君子墙。蓬莱醉秋月，龙凤啜天香。

台阁子将集，山林予欲藏。新诗似脩竹，风味更高长。
减字木兰花 题日涉园
翁孺安（明代）

白云深处。帘捲画楼含暮雨。玉树歌残。野鸟心闲独自看。

门摇杨柳。高士纶竿今在否。尚想分题。林外烟岚翠不齐。
次韵昌甫并帖斯远五首 其二
韩淲（宋代）

求田问舍可成家，拥鼻东山又有涯。今古经营几人物，辋川图画玉川茶。
饮子华家醉翁不来因令鸾
刘敞（宋代）

翠眉红袖拜尊前，撩弄春声入四弦。坐少车公还不乐，为君重奏醉思仙。
富东山海师
文同（宋代）

上人者何人，富乐之禅客。
成都昔尝见，时已坐法席。
别来二十年，嗟此出处隔。
昨过芙蓉溪，舍楫得携策。
盘盘转危磴，上叩金仙宅。
林间识孤标，梵眼老愈碧。
引我翠壁下，煮茗拂藓石。
问之第二月，雄辩发古译。
无由后之游，不得蒙久益。
翻然入尘阓，俯首愧名迹。
句
许坚2（唐代）

道既学不得，仙从何处来。

卧久似慵伸雪项，立迟犹未整霜衣。（《病鹤》，

见《吟窗杂录》）
谢孙抗员外惠酒
余靖（宋代）

白衣远远到江楼，报道携壶助胜游。
醉眼便堪终日富，离肠先破一春愁。
梅梢背岭开犹晚，雪片当风舞未休。
此景满觞方得意，不须千酿敌封侯。
满江红 残臈二十五日江路冲寒，赋此为蛮天雪印
易顺鼎（清代）

君看蛮溪，也略略、有些图画。映高低蓼汀花岸，竹篱茅舍。

一白寒沙春未碧，半黄浅树秋犹赭。怎钟声飘不过江来，丝风挂。

短杨柳，渔罾架。横几支，船儿暇。正深篷坐雨，闲评鲈价。

水地无人看立鹭，山天有路闻嘶马。问何如三十六湘湾，将帆卸。
临江仙 其一 寄怀雪兰、蕊渊、林风、畹兰诸秭妹
李佩金（清代）

记得桐花帘外影，愔愔小雨初晴。蕙炉烟冷罢调筝。

伤春新病起，无力倚银屏。

对镜妆成呼小玉，花丛曾否人行。恐惊一双蝴蝶醒。

栖香眠正稳，休去系金铃。
行还值雨又为清道所驻诗
刘孝威（南北朝）

齐楚磐石贵，韩吴异姓王。俱乘早朝罢，相随出建章。

喧呼惊里早，叫咷骇康庄。阜驺同隼击，青橐似鹰扬。

掖门南北远，复道东西长。幡旗争络绎，官骑郁相望。

微风生棨传，轻雨润帷裳。油衣分竞道，小盖列成行。

八舍便繁密，五营舆服光。回车避司隶，俄轩揖内郎。

况余白屋士，自依卑路傍。日月虽临照，仄陋难明扬。

早荣羞日及，晚知惭豫章。徒抱凌云志，终愧摩天翔。

安能久沦辱，图南会有方。
游仙窟诗 扬州青铜镜留与十娘
张文成（唐代）

仙人好负局，隐士屡潜观。映水菱花散，临风竹影寒。

月下时惊鹊，池边独舞鸾。若道人心变，从渠照胆看。
水调歌头 中秋夜有怀张二凤皋京师
华音垂（清代）

天上玉轮满，露气桂丛浮。举杯劝影忽忆，之子别三秋。

想见长劝独客，羞向朱门裾曳，遥夜看吴钩。一样对清景，回首思悠悠。

记少日，潘杨戚，竞风流。文坛夺帜，只道联步上瀛洲。

叵耐姮娥不爱，偏显晶光此际，两地照离愁。何处管弦沸，扶醉上琼楼。
南乡子·新月又如眉
晏几道（宋代）

新月又如眉。长笛谁教月下吹。楼倚暮云初见雁，南飞。漫道行楼雁后归。
意欲梦佳期。梦里关山路不知。却待短书来破恨，应迟。还是凉生玉枕时。
游东山·披云
王炎（宋代）

上到苍螭绝顶，四边无数青山。
下视楼台一簇，超然身在云间。
潇湘八景 其四 平沙落雁
文徵明（明代）

征鸿恋回渚，欲下还惊飞。苇深缯缴繁，岁晚稻粱微。
送程给事知越州
黄默（宋代）

会稽山水古来雄，内史新除捧招东。
何藉扁舟追范蠡，更将一钓问任公。
久谙偃自藩垣乐，未试调和鼎鼐功。
日食万钱谁吝惜，不知蓬岛属诗翁。
山中即事
郎士元（唐代）

入谷多春兴，乘舟棹碧浔。山云昨夜雨，溪水晓来深。
寄曹载德谏议二首 其二
陈渊（宋代）

晚途无复计行藏，捶楚尘埃秪自伤。未即卖刀归买犊，自怜挟策亦亡羊。

已无竿牍勤毛颖，肯为箪瓢念孔方。尤喜故人书断绝，不将栖棘戏仇香。
燕歌行七解 燕歌行六解 其二
于慎行（明代）

来日苦短去日长，四时代谢心茫茫。为客置酒临中堂，吴歈齐讴出东厢。

引宫刻徵为乐方，悲音冽冽激中肠。劳心惆忉不可忘，西风吹衣天雨霜。

列宿灿烂罗成行，双星明明在河梁。咫尺不语空相望，何为含忧令心伤。
秦楼月 咏竹
王丹桂（金朝）

性贞洁。柔枝嫩叶堪图写。堪图写。四时常伴，草堂风月。孤高劲节天然别。虚心永永无凋谢。无凋谢。绿阴摇曳，瑞音清绝。
游潘墺魏都冶墓庵
舒岳祥（宋代）

弄日微阴驾笋舆，柴桑五子共携扶。
云门钟鼓先朝赐，丞相门庭近日殊。
绿树两行溪贯串，青峦百摺路萦纡。
惟余守冢鹰窠在，采捕令严无牧刍。
赠比部萧郎中十兄（甫从姑子也）
杜甫（唐代）

有美生人杰，由来积德门。汉朝丞相系，梁日帝王孙。

蕴藉为郎久，魁梧秉哲尊。词华倾后辈，风雅蔼孤鶱.

宅相荣姻戚，儿童惠讨论。见知真自幼，谋拙丑诸昆。

漂荡云天阔，沈埋日月奔。致君时已晚，怀古意空存。

中散山阳锻，愚公野谷村。宁纡长者辙，归老任乾坤。
句
黄叔达（宋代）

山头日日风和雨，行人归来石应语。
沁园春（挽徐元杰）
国学生（宋代）

三学上书，冤乎天哉，哲人已萎。自纲常一疏，为时太息，典刑诸老，尽力扶持。方哭南床，继伤右拨，死到先生事可知。伤心处，笑寒梅冷落，血泪淋漓。

人心公论难欺。愿君父、明明悟此机。昔范阳，祸成新室，说著当年人噬脐。君知否，但皇天祚宋，此事无之。
昔游诗十五首 其五
姜夔（宋代）

我乘五板船，将入沌河口。大江风浪起，夜黑不见手。

同行子周子，渠胆大如斗。长竿插芦席，船作野马走。

不知何所诣，生死付之偶。忽闻入草声，灯火亦稍有。

划船遂登岸，亟买野家酒。
句 其九
薛绍彭（宋代）

一马春风过微雨，竹间归路净无尘。
思归
李商隐（唐代）

固有楼堪依，能无酒可倾。岭云春沮洳，江月夜晴明。

鱼乱书何托，猿哀梦易惊。旧居连上苑，时节正迁莺。
清明过王郎中学甫时园桃始花留酌
谢榛（明代）

欲访桃源去，先看独树春。无言当令节，有色净风尘。

不取倾壶醉，其如满眼新。仙郎能下榻，华月复留人。
五言信武殿
沈遘（宋代）

匈奴昔南牧，先帝躬濯征。旌旗从天下，龙虎百万兵。

元臣坐帷幄，大将当鼓钲。黄盖临城楼，城下万岁声。

卷起黄河波，飘入单于营。单于胆先破，犬羊乱纵横。

大黄殪贤王，京观封鲵鲸。甘雨洗原野，清风扫膻腥。

王师奏凯归，残胡稽颡盟。于今五十载，北塞维蚕耕。

黎民亦何知，但见原庙成。下臣方奉使，过谒剽若惊。

威神敢云测，尚冀通精诚。
试后书怀
胡仲参（宋代）

踏遍天涯路，春三秋又三。
文章与时背，言语对人惭。
湖海气何馁，山林分未甘。
闲僧时过我，挥尘共玄谈。
哭丘长史
张籍（唐代）

曾是先皇殿上臣，丹砂久服不成真。常骑马在嘶空枥，

自作书留别故人。诗句遍传天下口，朝衣偏送地中身。

最悲昨日同游处，看却春风树树新。
答元美问余近事 其二
李攀龙（明代）

赋罢凌云气不降，长杨羽猎妙无双。老来却解人间事，摊得玄经覆酒缸。
瓢所应召指所居喧中寂索诗为别
王恭（明代）

博陵有道者，生事唯一瓢。触目尽扰扰，冥栖独寥寥。

傍人笑问尽能尔，云是灵台本如此。云海天虚夜月閒，霜林木脱秋声起。

有时斋沐坐禅床，复爱真人曲密房。鼻端有白分明见，腔里无机自在忘。

草玄更倚扬雄席，饮酒不愁元亮壁。吟思千重境又玄，凡情一洗心皆寂。

旧隐东林野水边，暂辞猿鹤谢兰荃。玉堂冠盖思同调，沧海渔樵写赠言。

仙舟腊月闽川道，大雪飞花遍江岛。稽首喧中别故人，他年来访商山皓。
谪居黔南十首
黄庭坚（宋代）

相望六千里，天地隔江山。
十书九不到，何用一开颜。
咏秋海棠
谢士元（明代）

道院舒迟见海棠，错教坡老恨无香。娉婷独立西风里，绝胜杨妃试晚妆。
送钟逊夫
王汝玉（明代）

我来故里翻成客，邂逅逢君如旧识。栖云精舍竹林中，暂见仍分端可惜。

洞庭水落秋风惊，汀洲白芷红兰生。江头把酒送君别，早潮催送仙舟轻。

明朝我欲辞家去，吴云近接神京树。苍龙阙下有佳期，月转花枝同候曙。
句
褚载（唐代）

相逢多是醉醺然，应有囊中子母钱。（下见《海录碎事》）

有兴欲沽红曲酒，无人同上翠旌楼。

星斗离披烟霭收，玉蟾蜍耀海东头。（《月诗》）

鹿胎冠子水晶簪，长啸欹眠紫桂阴。（《送道士》）

躞蹀马摇金络脑，婵娟人坠玉搔头。

狂歌放饮浑成性，知道逍遥出俗笼。

除却洛阳才子后，更谁封恨吊怀沙。

莲浦浪澄堪倚钓，柳堤风暖好垂鞭。

上马等闲销白日，出门轻薄倚黄金。（《少年行》）

净名方丈虽然病，曼倩年涯未有多。
发高沙
文天祥（宋代）

一日经行白骨堆，中流失柁为心摧。
海陵棹子长狼顾，水有船来步马来。
有感
邹智（明代）

山木有时枯，江鱼有时渴。人生天地间，岂能千古活。

渴者非自乾，枯者非自割。人惟人其人，生杀天予夺。
次韵和宋职方北楼
刘攽（宋代）

胜事略就手，兹楼无复加。栋梁宏可爱，丹碧丽非华。

风月登临最，川原眺望赊。斗城知日近，瀛海自云遮。

杖屦欢乘兴，文移谨报衙。昼閒禽语静，岁熟市声哗。

柳影重重幕，莲香处处霞。舳舻随渚远，睥睨向人斜。

话听游童乐，诗烦上客誇。国风麟趾应，宾宴鹿鸣嘉。

雕鹗无馀力，骐驎不待挝。衰迟竟何补，襆被念还家。
桃源忆故人
欧阳修（宋代）

梅梢弄粉香犹嫩。欲寄江南春信。别后寸肠萦损。说与伊争稳。

信炉独守寒灰烬。忍泪低头画尽。眉上万重新恨。竟日无人问。
哭凌霄山光上人
于鹄（唐代）

身没碧峰里，门人改葬期。买山寻主远，垒塔化人迟。

鬼火穿空院，秋萤入素帷。黄昏溪路上，闻哭竺乾师。
江浦留别 其二
缪公恩（清代）

一番惆怅独徘徊，何日扁舟我再来。岁月半从愁里去，烟花空再眼前开。

浪传乌桕欢能合，谁信飞星往不回。百结枯肠真欲断，长吟且覆掌中杯。
谢王丞饷临漳火山绿笋
陈宓（宋代）

晚来细雨送轻愁，小院梅黄恰似秋。
忽得满盘堆鹤顶，更惊触眼出猫头。
只知渴吻三危饮，却愧枯肠万卷搜。
多谢美人情郑重，明珠见饷恐空投。
咏虞美人草
萧德藻（宋代）

鲁公死后一杯荒，谁与竿头荐一觞。
妾愿得生坟土上，日翻舞袖向君王。
沙湾作
屈大均（明代）

青镜休相照，愁人未有颜。年丰偏乏食，时至尚扃关。

云白花迷路，霜黄叶满山。扁舟安所往，鱼蟹足西弯。
山村
陈杰（宋代）

乔木藏村古，枯藤取迳微。
落红随蜡屐，空翠近荷衣。
抱翁云间出，吹箫月下归。
桃源吾酷慕，何必此间非。
新晴可喜同吴斗南登塔院
滕继远（宋代）

一雨浃辰外，乍晴如酒醒。
临豀照净绿，陟巘到高青。
翠霭俯深樾，黄云迷远坰。
超然信尘表，风袂龙冷冷。
送东溪相士
张天赋（明代）

踪迹半天下，江山总望中。香浮花艳目，光满月当空。

须辨重瞳子，休轻牧豕佣。少陵惭我拙，聊此志相逢。
虔州即事
赵抃（宋代）

君恩山重若为酬，补郡都忘乐与忧。惶恐滩长从险绝，郁孤台与足观游。

赣川在昔名难治，铃閤于今幸少休。人谓阔疏予自喜，远民安堵更何求。
题徐圣可知县所藏杨补之二画
楼钥（宋代）

梅花屡见笔如神，松竹宁知更逼真。
百卉千华皆面友，岁寒只见此三人。
少年游 咏金凤花
宋瑊（清代）

凤仙花本自仙宫。最喜雨濛濛。摘来簪髻，捣成染甲，妆点许多容。

不幸经秋霜打败，无复露华浓。西风一夜，纷纷红紫，多半萎墙东。
水龙吟 其一 游薛涛井，寻桃花林，暮不得
张慎仪（清代）

可怜最是婵娟，遭时沦落如蓬梗。过庭续句，竟成谶语，何堪追者。

十色蛮笺，七弦筝柱，闲情自领。算爱才不少，骚人墨客，终莫慰、青楼恨。

去锦城东差近。是太和、薛涛古井。五云深处，昌蒲一碧，萧萧摇暝。

访古人来，登高凭吊，伤心薄幸。问桃林何在，年年杜鹃，只余悲哽。
惜分飞（春思）
辛弃疾（宋代）

翡翠楼前芳草路。宝马坠鞭曾驻。最是周郎顾。尊前几度歌声误。

望断碧云空日暮。流水桃源何处。闻道春归去。更无人管飘红雨。
次韵叔孝郎中送游黄山见一老之作二首
李弥逊（宋代）

路断人稀山正深，隔林钟鼓报新音。
已穷渡水沿崖力，更尽眠云坐石心。
读汪都讲邵宫教拟试赋三十韵
刘弇（宋代）

文效追前日，词科急俊民。儒风穆汉殿，家璞走荆珍。

汪邵推高手，卿云想后身。争移初律暖，竞拨老根陈。

睥睨三都上，吹嘘七子邻。龙蛇开蛰户，河汉洗天津。

堂室谁升入，诗书迭主宾。剸犀锋自倍，彻札手弥亲。

鼓吹丘轲外，波澜屈宋新。巴歌徒里耳，燕石谩缇巾。

美观圭联璧，和声鼓间錞。骎骎新历块，喔喔旧司晨。

爽实嗤乌有，阿时陋剧秦。凿愁神秘露，搜恐物华贫。

楚剑双干斗，吴娃几学颦。飞扬逼场屋，旁午动簪绅。

伧父几焚砚，修家旧有人。珠惊对还浦，角岂独推麟。

价比千琼玖，文成一欠呻。鼻端论妙斲，使外得周询。

布瑞云歊鼎，连深鲤挂缗。岂徒矜羽猎，直可绚郊禋。

宛是隋唐旧，何分雅颂真。两眸宽病客，一气到洪钧。

捉卷时湔掌，沿涯屡耗神。爰居泣韶濩，嫫姆骇蛾螓。

惬兴谁爬背，长哦独哆唇。传夸归有恃，羞缩死将滨。

雠校三千士，蹉跎九十春。岐周双鸑鷟，不省至何因。
归云三首 其一
杨万里（宋代）

可杀归云也爱山，夜来都宿好山间。偶看一絮翩然起，引得崩腾相趁还。
夜坐偶成
文天祥（宋代）

萧萧秋夜凉，明月入我户。
揽衣起中庭，仰见牛与女。
坐久寒露下，悲风动纨素。
不遇王子乔，此意谁与语。
发东阳
周行己（宋代）

客行无缓程，悲吟无缓声。促促复促促，居家食不足。

徘徊重徘徊，欲行还欲归。近怀远弗顾，强复驱车去。
喜
汪洙（宋代）

久旱逢甘雨，他乡遇故知。
洞房花烛夜，金榜题名时。
初至梧州
白玉蟾（宋代）

夜半江风吹竹屋，起挑寒灯怜影独。
荒鸡乱啼思转多，黠鼠啸跃眠不熟。
旧曲情声觉悲凉，故国心眼时断续。
何当牵犬臂苍鹰，锦帽貂裘呼蹴踘。
过雨苍宋氏舅故居
李宪噩（清代）

晓日苍凉远水滨，萧萧落木下秋畇。偶过旧宅频嘶马，直入空庭不见人。

压径颓垣垂野蔓，隔窗破榻积幽尘。十年回首浮云散，徙倚西风泪湿巾。
游鼓山灵源洞因宿鼓山寺六首 其三
林光（明代）

开山谁是祖，拂袖我今来。纵饮宁辞酒，欢书已破苔。

悬崖搜古迹，绝涧洗黄埃。羽化疑今日，天风步步催。
万季梁和诗留别再用前韵
王十朋（宋代）

三年燕雁不同飞，一笑相逢慰远归。搜我肺肠茶著令，饮君文字酒淋衣。

诗方唱和如仙馆，人遽飘零似省闱。毕竟此心元不别，祇应形影暂相违。
秋夜醉归，有感而赋
牟融（唐代）

衔杯谁道易更阑，沉醉归来不自欢。惆怅后时孤剑冷，

寂寥无寐一灯残。竹窗凉雨鸣秋籁，江郭清砧捣夜寒。

多少客怀消不得，临风搔首浩漫漫。
霅溪夜宴诗 其八
水神（唐代）

凤鶱鶱以降瑞兮，患山鸡之杂飞。玉温温以呈器兮，因珷玞之争辉。

当侯门之四辟兮，墐嘉谟之重扉。既瑞器而无庸兮，宜昏暗之相微。

徒刳石以为舟兮，顾沿流而志违。将刻木而作羽兮，与超腾之理非。

矜孑孑于空江兮，靡群援之可依。血淋淋而滂流兮，顾江鱼之腹而将归。

西风萧萧兮湘水悠悠，白芷芳歇兮江蓠秋。日晼晼兮川云收，棹四起兮悲风幽。

羁魂汨没兮我名永浮，碧波虽涸兮厥誉长流。向使甘言盛行于曩昔，岂今日居君王之座头。

是知贪名徇禄而随世磨灭者，虽正寝之死乎无得与吾俦。

当鼎足之嘉会兮，获周旋于君侯。雕盘玉豆兮罗珍羞，金卮琼斝兮方献酬。

敢写心兮歌一曲，无诮余持杯以淹留。
四明山心隶字石刻
陈劢（清代）

昔诵皮陆唱和诗，惜未亲探四明岩壑奇。又闻支山杖锡亦崭绝，山前石壁峭若屏风列。

上题四明山心四隶字，大书深刻传是汉人笔。生长是邦数十年，名山欲访心惘然。

我友裹粮携酒榼，舍舟登陆直穷山之巅。忽睹巨石高十丈，似从太华擘仙掌。

耸身特立傍悬崖，瞻之在前非惝恍。汉人隶法称奇古，碑版照耀遍寰宇。

字形不过一二寸，摩崖大书人罕睹。昔年嘉定钱宫檐，来修县志夸博淹。

广搜唐宋金石刻，录近弃远一任遗珠沧海潜。我友嗜古真成癖，济胜更饶腰脚力。

归贻拓本纸墨新，惠我奚啻百朋锡。吁嗟乎！开辟以来有此山，此书历劫未蚀苔藓斑。

得毋山灵默呵护，特使千古奇迹长留天地间。
咏碧山吟社八景 其二 流馨亭
俞宪（明代）

香柚旧垂双，新枝又几霜。愿将勿剪意，窃此召公棠。
送王炎弼赴山阳守以兵卫森画戟宴寝凝清香为韵十首 其一
曾协（宋代）

盛世须材杰，高名动圣明。一麾淮海去，青旆拥千兵。
宁远温泉
方拱乾（明代）

温与探汤异，边城旧擅名。无心何自热，有本得长清。

调燮功谁擅，寒暄理自平。衰年苦萧飒，一濯已春生。
次韵和答稷臣见贻之句
邹浩（宋代）

瘴疠侵凌鬓欲华，凤凰飞诏下天涯。有知病骨将枯日，忽遇灵丹蹑彩霞。

赫赫千龄方启运，熙熙六合共为家。此恩碎首知难报，空感来篇似永嘉。
金灯花
晏殊（宋代）

兰香爇处光犹浅，银烛烧时焰不馨。
好向书筇一窗下种，免教辛苦更囊萤。
彭青老往禾山读书所寓之室曰蛰庵为赋蛰庵诗一篇送之兼简白云元老
王庭圭（宋代）

彭子担簦行有日，拄杖穿云风雨疾。主人好事家有书，卷埒石渠吞藏室。

兹游远去栖碧山，头角未欲崭崭出。泥蟠谷底茅屋深，丹崖青壁几千寻。

白云老元坐禅窟，笑汝犹作书生吟。峰头别打禾山鼓，唤起蛟龙趁云雨。
戒药
白居易（唐代）

促促急景中，蠢蠢微尘里。生涯有分限，爱恋无终已。

早夭羡中年，中年羡暮齿。暮齿又贪生，服食求不死。

朝吞太阳精，夕吸秋石髓。徼福反成灾，药误者多矣。

以之资嗜欲，又望延甲子。天人阴骘间，亦恐无此理。

域中有真道，所说不如此。后身始身存，吾闻诸老氏。
梅屏
李龙高（宋代）

含冰茹铁似枯槎，淡月蒙蒙四五花。
多少人家夸富贵，数枝和雪写山茶。
岁晚
萧立之（宋代）

岁晚仍为客，朝晴故作阴。雨花添浪白，云树隐江深。

留滞宁吾土，艰危独此心。一瓢终藉汝，投老遂追寻。
句
释惠崇（宋代）

锁城山月上，吹角海鸥惊。
希颜见寄二绝和韵 其二
陈文蔚（宋代）

乳燕将雏看学飞，绝胜对客麈频挥。绿阴翠幄閒中好，谁道春随红紫归。
东篱酌别碧云
何吾驺（明代）

欲扫黄英赠碧云，其如江上赋离群。明年好赴登高会，莫遣看花最忆君。
满江红
张孝祥（宋代）

秋满蘅皋，烟芜外、吴山历历。风乍起、兰舟不住，浪花摇碧。离岸橹声惊渐远，盈襟泪颗凄犹滴。问此情、能有几人知，新相识。

追往事，欢连夕。经旧馆，人非昔。把轻颦浅笑，细思重忆。红叶题诗谁与寄，青楼薄幸空遗迹。但长洲、茂苑草萋萋，愁如织。
题天清寺安上人北轩
贺铸（宋代）

南城繁氏台，维昔孝王筑。
歌吟寂无闻，万楹联佛屋。
道人开北牖，俯就百乔木。
八月鸣青蝉，槐蛾委平绿。
客来借榻卧，吹睡俄顷足。
疏雨隔斜阳，垂虹跨长陆。
良游怅迟後，回谢三庚酷。
瘦马尾华轩，江颜尘一掬。
昨非忽复道，佳约犹可续。
载酒定何时，新黄糁庭菊。
贺别驾慎斋兄移居
张诩（明代）

父子移居同里闬，市廛虽近绝諠哗。一官蚤脱王祥驾，三径何殊靖节家。

鸿雁昔悲分世路，脊令今喜共春沙。人生百岁须行乐，瀛水仙山况不赊。
点绛唇 春闺
李长宜（清代）

叫彻黄鹂，难留住韶华片刻。垂杨如织。万缕伤心碧。

春到愁生，春去愁无敌。人儿只。相思泪滴。点点啼鹃血。
宿山寺怀友人
李裕（元代）

碧山晚烟薄，柳色连荒城。夜深众籁寂，霜天月华清。

翩翩雨花众，沉沉慧灯明。暂憩禅子室，涤我心上尘。

援琴不成音，怀君栖林坰。何当解簪组，洛社同缔盟。
卖花声（立春酒边）
陈著（宋代）

残梦腾腾。好鸟一声呼醒。小窗明、萧萧鬓影。当年头上，惯曾簪明胜。到如今、有谁怀省。

东风著面，却自依然相认。哄痴儿、堪声弄景。盘蔬杯酒，强教人欢领。也微酣、带些春兴。
过赵北口十二连桥作
朱棆（清代）

烟雨横塘短棹行，红栏宛转界鸥汀。分明此是家乡景，只少楞枷一角青。
听元规琴
张继先（宋代）

万物纷然在，浑沦声不流。
昔人弦上取，今我意中求。
水激崖边石，风高岛上秋。
相看得真乐，天地共优游。
幽居杂咏七十四首，自洪武十一年平原还家作也 其三十
孙蕡（明代）

本学埋名坐钓矶，谁言天上客星移。前滩水落西风冷，觅得羊裘不敢披。
春过白遥岭
罗邺（唐代）

鸟道穿云望峡遥，羸蹄经宿在岧峣.到来山下春将半，

上得岧端雪未消。返驾王尊何足叹，哭途阮籍谩无聊。

未知遇此凄惶者，泣向东风鬓欲凋。
登岱
陆次云（清代）

得过三观下，因上岱宗巅。海吸长河远，天包大地圆。

五更先见日，九点半升烟。孰谓方隅广，回环睥睨前。
保叔塔
董嗣杲（宋代）

咸平曾有募缘僧，遍走街坊负叔称。
定力一坚无外想，窣波七极可中兴。
愚夫春日烧冥{上竹下奄}，道者昏时炙梵灯。
只怪青龙行雨过，烟云偏护最高层。
四不忍
刘子翚（宋代）

渔阳叠鼓风沙战，泼水淋漓舞胡旋。
此时太息念銮舆，玉体能胜寂寞无。
六宫遭乱多奔迸，不复梨园歌舞盛。
著鞭傥未蹂龙庭，我瑟虽调何忍听。
海底眼歌为陆茂林作
龚璛（元代）

海底宁有眼，幽暗鱼龙渊。海底若无眼，何为腾腾光。

烛天定有明珠在，其下能令世间长不夜。试看露出珊瑚枝，神物效灵纷变化。

吴门别驾理伯雍，卜肆从谁问吉凶。陆姓森名特奇验，识高见远术非浅，以此喻之名遂显。

扬火以致墨，冢宰总列职。其法今不传，太史载龟筴。

足臑彷佛意颇遗，南士按书犹或知。九江纳锡不闻矣，偻句成欺皆弃之。

流俗沈沦海波底，藉子一言与提耳。我作好歌以赠子，会访茂林谈物理。
游黄山 其三
汪天与（清代）

灌木常阴森，香风吹不住。言寻桃花源，浮溪石桥度。

狎浪阁飞桃，正砥飞涛怒。照影白龙潭，毛发纷无数。

汗流忽起粟，盛暑怯凝冱。勿谓龙贪眠，时有白云护。

拄杖沿溪行，不知日云暮。
夹竹桃
郑孝胥（清代）

官斋六月花相映，红白尤怜夹竹桃。政尔无言神自远，祗缘不竹韵殊高。

如山案牍围长夏，隔海烽烟照怒涛。老子婆娑聊独笑，花前那得并儿曹。
送友人
葛绍体（宋代）

曾嗟别去作西东，今喜重来笑语同。
来日未多今又去，相思无奈立东风。
登拟岘台
陆游（宋代）

憔悴思吴客，凄凉拟岘台。
一年秋欲到，两鬓老先催。
袅袅菱歌断，翩翩水鸟来。
倚阑哦五字，未稳莫轻回。
游鯈图
许及之（宋代）

碧草差差泛绿猗，未施鱼影乐先知。遥怜般礴明窗下，便是濠梁得意时。
水龙吟 其二 和韵
李曾伯（宋代）

荆州咫尺神州，几番得失孙刘手。山河天险，东南牖户，钺何轻授。

泪落碑存，鹤归城是，不堪回首。喜大堤草色，镇长春在，羊与陆、孰能否。

风景依然吾有。柳营深、铁衣闲昼。摩云胜气，追戎马足，走蜚狐口。

往事纷纷，付之蛮触，相忘庄叟。有人焉，中夜闻鸡，剑光正烛牛斗。
和刘卿材十咏 其五 堠子
黄庶（宋代）

一堠居市廛，百堠居林莽。土木若有情，山中亦惆怅。
寄张有功十六首 其十三
沈鍊（明代）

阁老宅中花树盛，会同河上酒卮香。欢游已共烟霞谢，意气知随山水长。
桧瀑
毛珝（宋代）

娲皇失补天南角，一道银河落君屋。又疑元气自周流，不然泻君谁能续。

瀑边老桧尤可人，髯疏骨瘦皮鳞皴。崩崖欲压全不惧，夜半潜蛟暗来去。
胡夫人挽歌
梅尧臣（宋代）

已哉胡夫人，其寿七十余。
其子哀母死，一夕髭皓如。
髭白发亦白，长号守茅庐。
扶棺埋吴云，来会倾市墟。
谁复向寒月，卧冰求鲤鱼。
田舍
刘克庄（宋代）

稚子呼牛女拾薪，莱妻自鱠小溪鳞。
安知曝背庭中老，不是渊明辈行人。
寿考如富贵
陆游（宋代）

寿考如富贵，初亦不自知；邂逅偶不死，亦或至期颐。
予少多疾恙，五十已遽衰，齿摇颔须白，萧然蒲柳姿。
俛仰忽二纪，卧病实半之。
富贵不可求，寿亦岂汝私？万事付自然，孰为乐与悲？惟当老益学，易箦以为期。
斋居
吴雯（清代）

瓠落何须虑大樽，萧然无客款柴门。《春秋》未习严彭祖，《纪传》常轻褚少孙。

下泽几曾驱款段，长河终拟溯昆仑。雷声太白连朝急，次第墙东过雨痕。
画鱼
何景福（元代）

粉垣皎皎雪不如，道人为我开天奇。长杠运入霹雳手，墨池飞天龙门姿。

云烟郁律天半堵，下有汹涌波涛随。锦鳞队队晃光彩，扬鳍掉尾噞喁吹。

相忘似识湖海阔，肯与虾蟹相娱嬉。由来至理与神会，泼剌健鬣直欲飞。

嗟予久缩钓鳌手，卒见欲理长竿丝。僧钟繇，任公子。

不须点龙晴，不须投犗饵。禹门春浪拍天流，只要雷公助烧尾。
仰高堂外看山
丘葵（宋代）

半生劳仰止，今日忽堕前。
如忘形骸友，相对亦屹然。
此心有全形，动静无尘缘。
遥睇层层碧，群仙室其巅。
我欲往从之，於道恐未然。
但当安所止，万物同此天。
光宗皇帝夏竦双头牡丹赋御书赞
岳珂（宋代）

圣孝动天，瑞则应之。
帝开绍熙，天实命之。
三宫燕娱，爱且敬之。
禁籞翠华，时联幸之。
万葩其春，彩服映之。
玉色怡愉，霞卮{荧去火加酉}之。
岂乐行都，民物盛之。
乾坤同欢，康衢咏之。
于牣灵沼，鱼鸟泳之。
天光下临，邦家庆之。
煌煌牡丹，奇产并之。
帝王称觞，亲捧迎之。
巍巍太皇，万寿称之。
一德隆兴，圣益圣之。
维太平臣，尝比兴之。
国英竦名，夏则姓之。
农纤艳殊，美则评之。
仁皇之祥，今亦订之。
尧父舜子，本天性之。
龙楼鸡鸣，久温清之。
晦明节宣，臣或诤之。
瑜瑕未昭，事则镜之。
宸毫所传，神具听之。
后三十年，臣则胜之。
金匮名山，尚克证之。
秋夜闻雨三首 其二
朱淑真（宋代）

竹窗萧索镇如秋，雨滴檐花夜不休。独宿广寒多少恨，一时分付我心头。
太常乐章三十首其二十一皇帝回仗干元殿奏采
杨亿（宋代）

礼成于郊，迎日之至。
时乘六龙，天旋象魏。
端门九重，虎贲万骑。
四夷来王，群后辑瑞。
与全州崇宁断臂和尚
陈瓘（宋代）

少年得髓几人知，想见当年断臂时。
此是湘山大知识，衡门堪继会昌师。
龙游八景·半山残雪
郑得彝（宋代）

寒峰苍削露痕晴，残雪遥疑宿冻云。
茶话尚馀清绝趣，半瓯真味许僧分。
尹阳尉耿传惠新栗
梅尧臣（宋代）

金行气已劲，霜实繁林梢。
尺素走下隶，一奁来远郊。
中黄比玉质，外刺同芡苞。
野人寒斋会，山炉夜火炮。
梨惭小儿嗜，茗忆麤官抛。
此焉真可贶，遽尔及衡茅。
戏题枯木
周孚（宋代）

老矣木居士，苍皮今几围。轮囷卧涧壑，吾与汝同归。
采桑子
晏几道（宋代）

前欢几处笙歌地，长负登临。月幌风襟。犹忆西楼著意深。

莺花见尽当时事，应笑如今。一寸愁心。日日寒蝉夜夜砧。
春日即事九首
李廌（宋代）

新绿阴将就，残红在亦稀。
雨中千点絮，来伴落花飞。
龟山崇寿院
陈岩（宋代）

白云起处著招提，一岭嵯峨众岭低。
多少山间好风景，人来先看蒋公题。
题兴善寺后池
卢纶（唐代）

隔窗栖白鹤，似与镜湖邻。月照何年树，花逢几遍人。

岸莎青有路，苔径绿无尘。永愿容依止，僧中老此身。
王朴
薛季宣（宋代）

海宇煎熬沸鼎时，先生静付一支颐。单辞隐几三仁在，大略平边百世知。

到了勋庸成底事，由来用舍出先几。长枪不用毛锥子，应使毛锥自用为。
哭空寂寺玄上人（一作少林寺哭晖上人）
钱起（唐代）

凄然双树下，垂泪远公房。灯续生前火，炉添没后香。

阴阶明片雪，寒竹响空廊。寂灭应为乐，尘心徒自伤。
玄珠歌 其三
张果（唐代）

尘心不识体中天，空敬灵仪拟觅仙。自有玄珠不知处，何年归命入丹田。
偈颂六十首
释昙华（宋代）

九九九，释迦老子不知有。
翻转面皮，伸出毛手，
握金赐锤碎窠臼。突出无位真人，
一一面南看北斗。
哨遍·池上主人
辛弃疾（宋代）

今昌父之弟成父，於所居凿池筑亭，榜以旧名。昌父为成父作诗，属余赋词，余为赋哨遍。庄周论於蚁弃知，於鱼得计，於羊弃意，其义美矣。然上文论虱吒於豕而得焚，羊肉为蚁所慕而致残，下文将并结二义，乃独置豕虱不言而遽论鱼，其义无所从起。又间於羊蚁两句之间，使羊蚁之义离不相属，何耶！其必有深意存焉，顾后人未之晓耳。或言蚁得水而死，羊得水而病，鱼得水而活，此最穿凿，不成义趣。余尝反复寻绎，终未能得。意世必有能读此书而了其义者。他日倘见之而问焉，姑先识余疑於此词云尔
池上主人，人适忘鱼，鱼适还忘水。洋洋乎，翠藻青萍里。想鱼兮、无便於此。尝试思，庄周正谈两事。一明豕虱一羊蚁。说蚁慕於羶，於蚁弃知，又说於羊弃意。甚虱焚於豕独忘之。却骤说於鱼为得计。千古遗文，我不知言，以我非子。
子固非鱼，噫。鱼之为计子焉知。河水深且广，风涛万顷堪依。有纲罟如云，鹈鹕成阵，过而留泣计应非。其外海茫茫，下有龙伯，饥时一啖千里。更任公五十犗为饵。使海上人人厌腥味。似鹍鹏、变化能几。东游入海，此计直以命为嬉。古来谬算狂图，五鼎烹死，指为平地。嗟鱼欲事远游时。请三思而行可矣。
句
叶廷珪（宋代）

戌兵数有流星递，元白诗筒幸寄将。
蝶恋手
周邦彦（宋代）

叶底寻手春欲暮。折遍柔枝，满手真珠露。不见旧人空旧处。对手惹起愁无数。
却倚阑干吹柳絮。粉蝶多情，飞上钗头住。若遣郎身如蝶羽。芳时争肯抛人去。
邓林芳意八首为邓侍御 其八 兰舟惜别
林光（明代）

秋光画不如，别舫还堪系。归朝启皂囊，天高红日丽。
水调歌头（和黄舜举吴门二咏）
赵善括（宋代）

危台枕城堞，今昔几人游。绕城碧水一带，茂苑与长渊。寂寂弹琴风外，苒苒采香径畔，横截古溪头。极目暮云合，宋玉正悲秋。

岘山碑，帝子阁，庾公楼。当时风物，如今烟水只供愁。处处山明水秀，岁岁春花秋月，何必美南州。故国未归去，萍梗叹漂流。
连日大雪独坐有感
虞俦（宋代）

低唱谁家帐缕金，何如短棹泛山阴。
天边雁断无留影，泓下龙寒亦懒吟。
着柳便随风作态，欺梅除有月知心。
晴光却喜前村动，春事从今日日深。
赠齐千户奉丧回葬江西饶州
程通（明代）

严父骑鲸飞上天，承家尚有子英年。一官护卫参王驾，万里奔丧问客船。

辽海月明惊鹤唳，芝山天相得牛眠。故园襄事毋留恋，忠孝男儿要两全。
集杜句为老母寿三首
项安世（宋代）

玄圃苍洲莽空阔，安得赤脚踏层冰。
秦城楼阁莺花里，南极老人自有星。
将至南京简应介中 其四
邹浩（宋代）

直谅多闻许我亲，迷途从此遂知津。社中忽怪尔来进，曾向睢阳见异人。
刘漫塘寄谢宜兴三诗属宜兴索和 其三
释居简（宋代）

泳飞楼上吟，记赏竹岩深。鹤已几番子，棠仍千树阴。

名随北斗上，刻笑岘山沉。独欠岩翁些，交游尚挂心。
华亭十咏·顾亭林
唐询（宋代）

平林標大道，曾是野王居。
旧里风烟变，荒原草树疏。
湖波空上下，里闬已丘墟。
往事将谁语，凄凉六代馀。
谢少微兄惠牡丹
楼钥（宋代）

乍观泉石分新种，想为黟山忆旧葩。
病后不妨风韵在，此花之外更无花。
遣兴二首 其一
郑思肖（宋代）

独笑或独哭，从人唤作颠。生惟嗜食菜，贫亦耻言钱。

清兴游空外，孤愁抱日边。所忧无别念，雁又犯南天。
访昂山支公故址
朱熹（宋代）

支公肯与世相违，故结高堂在翠微。青菜漫随流水去，黄彪时逐暮云归。

乔林挂月猿来啸，幽草生风鸟自飞。八万妙门能测度，个中独露祖师机。
登姚奥岭望家山有感
王十朋（宋代）

已作一宿客，渐为千里人。吾亲白云下，回首一沾巾。
挽张全真诗二首 其二
张嵲（宋代）

玉质清臞似列仙，人间亦合得长年。功名不竟如壶遂，冲淡空嗟似乐天。

胡不慭遗缘国老，忧深殄瘁为时贤。含毫谁作名臣传，要使风流后世传。
若海运使移节广东赋诗赠别予每过若海诸郎诵
张栻（宋代）

行止非人料，驱驰未席温。
传闻选肤使，端为慰黎元。
瘴岭农耕少，山城海气昏。
唯勤凋瘵虑，此外更何言。
读崇宁后长编二首
刘克庄（宋代）

陈迹分明断简中，才看卷首可占终。
兵来尚恐妨恭谢，事去徒知悔夹攻。
丞相自言芝产第，太师频奏鹤翔空。
如何直到宣和季，始忆元城与了翁。
题晁子止侍郎小横轴江路野梅数枝
王质（宋代）

西楼何自有江声，安得梅花的皪明。斗转参横无定舍，侍郎行处亦随行。
满庭芳
晁端礼（宋代）

北渚澄兰，南山凝翠，望中浑似仙乡。万家烟霭，朱户锁垂杨。好是飞泉漱玉，回环遍、小曲深坊。西风里，芙蕖带雨，飘散满城香。

微凉。湖上好，桥虹倒影，月练飞光。命玳簪促席，云鬓分行。谁似风流太守，端解道、春草池塘。须留恋，神京纵好，此地也难忘。
谢李伯时自临安见过台州二首
曹勋（宋代）

我生雅志泉石间，金闺通籍诚厚颜。
真人下悯羁靮旧，琳馆许辞鵷鹭班。
寄题卢川容膝轩诗
王迈（宋代）

谁将容膝榜轩楣，未见高人心领之。
绿绮牙签无长物，名芝芳茝是佳儿。
卧看笔架成江梦，坐揖炉峰读楚词。
诸谢风流应未远，卢川今又种清规。
李园行
梁清标（清代）

西直门外清泉流，李园钜丽甲皇州。苑内潺湲疏碧沼，天际窈皇开朱楼。

锦堂绣幕列钟鼎，曲房密室鸣箜篌。戚畹生当全盛世，张筵招客多贵游。

十五妖姬伺后阁，千金騕袅罗前头。珠履称觞金凿落，牙樯载酒木兰舟。

胜赏四时欢不改，花落花开春常在。已分风月为主人，岂料桑田变沧海。

予来系马门前树，寂寂池塘锁烟雾。不见当年歌舞人，春雨秋霜自朝暮。

画栋欹斜落燕巢，芰荷零乱眠鸥鹭。殷勤但见白发翁，自言少小居园中。

主人华贵拥金穴，为园钜万泥沙同。奇石移来俨幽壑，飞桥夭矫如长虹。

芙蕖香满槐庭月，水阁凉生杨柳风。行乐几时宾客散，往事欻忽云烟空。

池不种荷惟种稻，年年输税归王宫。吁嗟老翁何愚蒙，盛衰自昔犹转蓬。

君不见石家金谷谁为主，丞相平泉亦尘土。李君李君昔何雄，慷慨相看泪如雨。
句
晏殊（宋代）

干斗气沈龙已化，置刍人去榻犹悬。
送郑立煌归潮阳
罗万杰（明代）

幽怀不惮道途艰，踏遍蓬蒿带笑还。一室晤歌和水月，百年事业倚云山。

拨尘未肯追仙释，寻乐亲曾探孔颜。惭愧我宗无语句，赚君千里叩玄关。
深秀亭暮春述怀
志琼中公（明代）

空庭雨湿聚华茵，回首东风忆远人。
玉砌香消行迹断，雕阑吟彻别愁新。
楼台半是前朝景，桃李都承旧日春。
归燕多情还恋主，衔泥双拂画梁尘。
又赠樵隐
黎贞（明代）

高隐谩惊尘世远，门深花竹倚窗开。东风流水桥南去，落日放歌山下回。

钓渭已忘成大业，筑岩终见老遗才。萧萧白发身长健，莫负山翁浊酒杯。
题十美图 其三
李学慎（清代）

绝世天姿出自然，碧苔阶畔晓风前。相看似欲盈盈下，石上三生证夙缘。
炼丹砂
丘处机（宋代）

守分莫强图。遣日闲居。乐天知命忍萧疏。万事休论成与败，兀兀前途。

失去本来虚。得也何如。百年反覆乃须臾。不似中心存道念，贤圣相扶。
题胡氏南园精舍
黎廷瑞（宋代）

平泉竹石堕荒芜，金谷池台莽废墟。
今古茫茫竟谁屋，乾坤废废有吾庐。
溪山围座醉留客，灯火隔林闻读书。
此乐输君先一著，故园吾已赋归与。
纵囚论
欧阳修（宋代）

信义行于君子，而刑戮施于小人。刑入于死者，乃罪大恶极，此又小人之尤甚者也。宁以义死，不苟幸生，而视死如归，此又君子之尤难者也。方唐太宗之六年，录大辟囚三百余人，纵使还家，约其自归以就死。是以君子之难能，期小人之尤者以必能也。其囚及期，而卒自归无后者。是君子之所难，而小人之所易也。此岂近于人情哉?

或曰：罪大恶极，诚小人矣；及施恩德以临之，可使变而为君子。盖恩德入人之深，而移人之速，有如是者矣。曰：太宗之为此，所以求此名也。然安知夫纵之去也，不意其必来以冀免，所以纵之乎?又安知夫被纵而去也，不意其自归而必获免，所以复来乎?夫意其必来而纵之，是上贼下之情也；意其必免而复来，是下贼上之心也。吾见上下交相贼以成此名也，乌有所谓施恩德与夫知信义者哉?不然，太宗施德于天下，于兹六年矣，不能使小人不为极恶大罪，而一日之恩，能使视死如归，而存信义。此又不通之论也!

然则何为而可?曰：纵而来归，杀之无赦。而又纵之，而又来，则可知为恩德之致尔。然此必无之事也。若夫纵而来归而赦之，可偶一为之尔。若屡为之，则杀人者皆不死。是可为天下之常法乎?不可为常者，其圣人之法乎?是以尧、舜、三王之治，必本于人情，不立异以为高，不逆情以干誉。
雪中三首
白玉蟾（宋代）

晓来红日尚羞明，四外彤云欲诈晴。
一夜九天开玉阙，六花万里散璚英。
秋歌
公鼐（明代）

宵烛无余光，熠耀已在堂。
萤光能几许，焉照妾中肠。
颂古二十一首
释鼎需（宋代）

云门大作师子吼，刚把衷肠为谁剖。
眼似流星尚懵然，狂夫逐臭争知有。
君岩头首有语兮，咬人屎橛非好狗。
送吉州太守朱子渊造朝二首 其一
杨万里（宋代）

庐陵难做定何如，请看黟川朱大夫。秋月满怀春满面，视民如子吏如奴。

万艘白粲何曾欠，百雉金城旧更无。归侍玉皇香案了，甘棠便是瑞莲图。
公莫舞歌
李贺（唐代）

公莫舞歌者，咏项伯翼蔽刘沛公也。会中壮士，灼灼于人，故无复书；且南北乐府率有歌引。贺陋诸家，今重作公莫舞歌云。

方花古础排九楹，刺豹淋血盛银罂。
华筵鼓吹无桐竹，长刀直立割鸣筝。
横楣粗锦生红纬，日炙锦嫣王未醉。
腰下三看宝玦光，项庄掉鞘栏前起。
材官小尘公莫舞，座上真人赤龙子。
芒砀云端抱天回，咸阳王气清如水。
铁枢铁楗重束关，大旗五丈撞双环。
汉王今日须秦印，绝膑刳肠臣不论。
宫词一百首 其八十六
岳珂（宋代）

神霄九府绚云霞，宝箓仙衣御绛纱。掷火流铃传帝跸，蕊珠殿里降菁华。
郊庙歌辞。五郊乐章。黄郊迎神
佚名（唐代）

朱明季序，黄郊王辰。厚以载物，甘以养人。

毓金为体，禀火成身。宫音式奏，奏以迎神。
瓮子峡
岳礼（清代）

两山叠青莲，一水折碧玉。落日西风寒，猿声堕高木。
海仙花诗
王禹偁（宋代）

何年移植在僧家，一簇柔条缀彩霞。
锦带为名卑且俗，为君呼作海仙花。
蜡梅
尤袤（宋代）

破腊惊春意，凌寒试晓妆。
应嫌脂粉白，故染曲尘黄。
缀树蜂悬室，排筝雁着行。
团酥与凝蜡，难学是生香。
送张西和南归
度正（宋代）

长记春风拂拂吹，乌奴江上濯涟漪。
便论槃叟心传日，更及南涟指授时。
戎貊也应知姓字，亲朋未必记芝眉。
公朝有意开皇极，不用溪头理钓丝。
闻知闻赴成都辟请
贯休（唐代）

文翁还化蜀，帟幕列鹓鸾。饮水临人易，烧山觅士难。

锦机花正合，棕蕈火初干。知己相思否，如何借羽翰。
闺情绝句 其三
沙宛在（明代）

小至时欣云气祥，玉阶渐见管灰扬。不知边塞征人妇，可有闲情验线长。
送分水簿领高君 其一
何梦桂（宋代）

山泉洗耳澈琼莹，解听行碑说政声。君到汲泉聊一歃，此泉的的似君清。
寿母生朝 其六
朱熹（宋代）

仙人昔住紫琳房，一旦翩然下大荒。久悟客尘无自性，故应福禄未渠央。

徙居邂逅成嘉遁，捧檄因循愧漫郎。愿借寒潭千丈碧，年年此日奉华觞。
溪边吟
李中（五代）

鸂鶒双飞下碧流，蓼花蘋穗正含秋。

茜裙二八采莲去，笑冲微雨上兰舟。
题雪霁望弁山图
钱选（宋代）

乱山积雪郁崔嵬，对景惭无倡和才。
晴日旧曾梅下饮，好怀今和竹林开。
仙人千劫能居此，俗客三生始一来。
未许扁舟落吾手，明朝相约共传杯。
游万松庵
张翥（元代）

黄尘扑马出西城，忽见云林眼倍明。竟日寂无山鸟语，满岚纯是涧松声。

石幢花雨何时洒，禅榻茶烟特地生。客自去来钟梵外，老僧于世已忘情。
书事
施枢（宋代）

闲时但觉求人易，险处方知为己深。世事尽随流水去，白云自识古人心。
偈颂一百一十七首
释绍昙（宋代）

大悲正眼露堂堂，因此步当摇闪电光。
被制风颠医瞎子，暗中拖拽下禅段床。
别友人
王之望（宋代）

此日天涯别，春风断客魂。
绿杨初暗路，芳草欲迷村。
祖帐前山远，骊歌落日昏。
相思今夜月，不复对清樽。
访荆国王公 其一
释道潜（宋代）

浩荡经纶志已行，北山归老思冥冥。可妨渡水穿云客，拄杖芒鞋到户庭。
清源县分司后庭双柏
祁顺（明代）

亭亭两柏省堂西，乌鸟来啼凤鸟栖。愿借化工培养力，百年高节与云齐。
寄东湖诸友
王柏（宋代）

东湖又是一年期，雅好绸缪岂不思。
耳聩臂疼衰甚矣，山高水阔欲何之。
工夫只在潜心处，端的何须对面时。
堠子分明书八到，康庄稳步复奚疑。
次韵前人壁閒诗
陈著（宋代）

万宇腥埃风满山，只饶二十里云閒。
要知人好境不好，最怕身闲心未闲。
木兰花（望梅）
莫将（宋代）

少陵长被花为恼。况是梅花非草草。临歧争奈不吟诗，此度诗人宜可老。诗成莫惜尊罍倒。不醉花前花解笑。醒时分付两三枝，酒后忆君清梦到。
喜郭羽可至京
黄爵滋（清代）

太息风尘老郭隗，夕阳瘦马又燕台。诗声疑挟黄河至，画意添将红药开。

四海交游几兄弟，千秋事业一云雷。天心莽莽终难问，赖尔雄谭佐酒杯。
七月十一日夜凉风骤至即事书怀三绝句 其一
傅察（宋代）

凉飙此夕何佳哉，万里朱炎去不来。吹入离人多少恨，却将魂梦到阳台。
前燕二主后燕二主西燕二主北燕二主南燕二主附冯跋冯弘
郭之奇（明代）

东胡别种据幽燕，为北为南近百年。大单于始慕容廆，子皝孙俊并豪贤。

王爵本繇司马锡，帝名忽向五胡编。能除石虎又一虎，诸葛恢言岂不然。

自从灭魏除石闵，岂知执炜是符坚。鲜卑四万长安入，雌雄双燕何翩翩。

白虏重来五将出，鱼羊食人人似烟。垂藉父兄修旧业，宝迷堂搆覆新椽。

南北初分德与盛，一纪齐倾空再传。中原冯跋因胡土，优游寿考席夷旃。

元魏开疆及冀北，龙城君适野谁怜。夏变于夷终若此，何人复继徙戎篇。
范觉民挽词四首 其四
张嵲（宋代）

生平轻语别，徒恃接乡闾。及此悲存没，追维恨阔疏。

已闻窀穸日，犹怪孟郊书。宿草他年哭，仍悲非故墟。
颂古二十五首
释崇岳（宋代）

拄地撑天全体用，夕阳影里不藏身。
有时独坐孤峰顶，寂寂犹闻落叶频。
诸葛菜
李廌（宋代）

武侯战地记他年，战後犹当似率然。
会向渭原惊仲达，尚应江碛感桓玄。
背山左泽甘如彼，傍砌绕篱今可怜。
莫问兴亡进羹茹，书生赢取腹便便。
四大无主偈
本净（唐代）

四大无主复如水，遇曲逢直无彼此。净秽两处不生心，壅决何曾有二意。
祭春偶作呈通判职方
宋庠（宋代）

关外春来亦可怜，平明箫鼓浊河边。
殿门恩泽催幡胜，不预朝簪整八年。